Koliko su opasni otvoreni šahtovi po Nišu, ali i oni sa labavim poklopcima, pokazuju neretki slučajevi upadanja i propadanja ljudi, ukazuju Niški gerilci. Kako bi skrenula pažnju na ovaj problem grupa aktivista je na pojedine poklopce lepila Kosača, simbol smrti.

Propali šaht u centru Niša mesecima je, kako kažu Gerilci, opasnost za prolaznike na Margeru.

Još jedna gerilska akcija; foto: UGU tom delu grada je, napominju, nekoliko otvora u vrlo lošem stanju, a jedan je na frekventnom potezu i za pešake i za automobile koji se tu parkiraju.

Ovako mali problem može da bude veliki, jer neko zaista može da upadne u šaht i povredi se. To se jednoj ženi desilo pre neki dan u susednoj ulici. Bojim se da ovaj grad čeka da se nešto desi, pa da tek onda reaguje. Nikako da se opamete, da budu proaktivni, preventivni i da reše dok ne bude kasno. Ili će neko da nastrada, ili će grad da plaća ogromne penale. Verovatno se sada bave nekim važnijim stvarima, možda su izbori bitniji od ljudskog života - priča Gerilac 1.

Šaht je u ovakvom stanju, kako kaže, još od pre Nove godine, a građani su u nekoliko navrata obeležavali rupu raznim priručnim sredstvima, ali to nije dalo rezultate i niko iz nadležnih institucija još nije preduzeo ništa.

Zato su oni rešili da taj šaht obeleže simbolom “smrti”.

Da je ovo normalan grad i normalna zemlja, postojala bi jasna procedura i institucije – prijavite problem, dođe nadležna služba i reši ga. Kada to ne postoji, a naši građani ostaju pasivni, onda gerilci dođu, zasuču rukave i rešavaju. Ključna je stvar za građane da shvate da niko neće doći i rešiti im probleme, nekada moraju sami. Evo, ovde ima mnogo zgrada, komšije mogu da se sakupe i ovo reše za čas - objašnjava Gerilac 1.

foto: UGGerilci kažu da ih neko vreme nije bilo, ali da ih stanje u gradu prosto tera da budu na ulici. Tako su nedavno baš na Margeru farbali betonske kugle, “kitili” otpadom jelku u centru Niša kako bi skrenuli pažnju na loše okićen grad i roštiljali mesom "dimljenim" na zagađenom vazduhu.

Građani moraju da budu aktivniji, poručuju aktivisti, da uvide svoju moć i da shvate da, ukoliko oni ne ukažu na to što im smeta, drugi im neće rešavati probleme.

Podsetimo, Niška urbana gerila je grupa anonimnih aktivista, koji za sebe kažu da su "alternativa neradu, bahatosti i apatiji u gradu". Njihove akcije uvek plene pažnju, a bilo je tu polaganja venca na panj, takmičenja u preskakanju bankine, farbanja Tvrđave u roze, te sađenje cveća, pecanje i proslava rođendana udarnim rupama.